| Kilmingųjų titulai |
| --- |
| Šis straipsnis yra serijos**Kilmingųjų titulai** dalis

---

 |
| 
Monarchai
* Imperatorius | Kaizeris
Caras 
Karalius | Konungas 
Didysis kunigaikštis

 |
| 
Tituluoti kilmingieji
* Kunigaikštis | Princas | Hercogas | Jarlas 
Markgrafas | Markizas
Landgrafas
Grafas | Erlas
Vikontas
Baronas | Freiheras
Baronetas

 |
| 
Neapibrėžtos padėties
* Burggrafas | Bojarinas  Šatelenas | Edleris |

 |
| Ž • A • R |

**Vikontas** – Europos aristokratų titulas, žemesnis už grafą ir aukštesnis už baroną. Didžiojoje Britanijoje vikonto titulas gali būti naudojamas kaip pagarbumo titulas markizo ar erlo (grafo) įpėdiniui pavadinti.

Etimologija
-----------

Žodis *vikontas* kilęs iš sen. pranc. *visconte* (pranc. *vicomte*), o šis kilęs iš viduramžių lot. *vicecomitem*, kuris yra žodžio *vicecomes* galininkas. lot. *vice-* 'pavaduotojas' + lot. *comes* 'palydovas; patikėtinis; grafas'.

Vikontai Didžiojoje Britanijoje
-------------------------------

Pirmas vikontas Didžiojoje Britanijoje atsirado 1440 m. kai Anglijos karalius Henrikas VI (*Henry VI*) Johnui Beaumontui suteikė vikonto titulą ir šis tapo 1-uoju vikontu *Beaumont*. Vikontas D. Britanijoje (angl. *viscount*) maždaug atitiko anglosaksų *širo ryvą* (angl. *shire reeve*) – širo valdytoją.

Vikonto titulo turėjimas (*vikontystė*) angl. vadinamas *viscountship* arba *viscountcy*, o jo valda (*vikontija*), duodanti teisę į vikonto titulą – *viscounty*. Vikonto žmona (vikontienė) – angl. *viscountess*.

### Vikonto titulavimas

Vikontas vadinamas keleriopai:

* *The Viscount X* – pagal giminės pavardę *X* (pvz. *The Viscount Hardinge* – pagal pavardę).
* *The Viscount of Y* – kai titulas susijęs su tam tikra valda, kuri vadinasi *Y* (pvz. *The Viscount of Falmouth* – pagal vietovę).
* *The Viscount X of Y* – kai titulas siejamas tiek su pavarde *X*, tiek su tam tikra valda, kuri vadinasi *Y* (pvz. *The Viscount Gage of Castle Island* ar *The Viscount Combermere of Bhurtpore*)

Paprastas angliškas kreipinys į vikontą yra *Lord X*, o į jo žmoną – *Lady X*. Į vikonto sūnus kreipiasi *The Honourable [vardas] [pavardė]*.

### Vikontas kaip pagarbumo titulas

Anglijoje vikonto titulas gali būti vartojamas ir kaip *pagarbumo titulas* (*courtesy title*), kreipiantis į erlo ar markizo įpėdinį. Erlo ar markizo įpėdinis vadinamas vikontu, jei erlas ar markizas turi žemesnio rango titulą – vikonto titulą. Pvz. erlo Houvo (*Earl Howe*) vyriausias sūnus vadinamas vikontu Kerzonu (*Viscount Curzon*), nes erlas dar turi ir šį vikonto titulą.

Kartais markizo ar erlo sūnus gali būti vadinamas vikontu, net jei tai nėra antrasis pagal vyresnumą titulas. Pvz. Solsberio markizas (*Marquess of Salisbury*) turi antrą titulą Solsberio erlas (*Earl of Salisbury*), tačiau vyriausias jo sūnus kaip pagarbumo titulą turi ne Solsberio erlo titulą, o trečią tėvo titulą Krenborno vikontas (Viscount Cranborne), kadangi tėvas pasirašo tik titulo vadu *Salisbury*, o tai painiotųsi su sūnaus titulu *Earl of Salisbury*, jei sūnus tokį titulą turėtų.

Kartais įpėdinis naudoja trečią tėvo titulą, jei tokia giminės tradicija. Pvz. Londonderio markizo (*Marquess of Londonderry*) sūnus vadinamas *Viscount Castlereagh*, nors tėvas turi viršesnį *Earl Vane* titulą.

### Vikonto karūna

Vikonto karūna turi 9 sidabrinius rutuliukus. Vikontai, kaip ir kiti tituluoti aristokratai, heraldines karūnas užsideda tik dalyvaudami suvereno karūnacijoje. Vikontai turi teisę turėti vikontiškos karūnos atvaizdą herbe virš skydo.

* Prancūzijos vikonto karūna Prancūzijos vikonto karūna
* Anglijos vikonto karūna Anglijos vikonto karūna
* Italijos vikonto karūna Italijos vikonto karūna
* Belgijos vikonto karūna Belgijos vikonto karūna

Vikontai žemyninėje Europoje
----------------------------

* Italija. Vikontai (it. *visconte*) Italijoje yra reti. Italijoje grafų (it. *conti*) palikuonis, net ir gavęs valdyti pilį grafijos pakraštyje, paprastai vadinamas *X, dei conti Y* (*X, iš Y grafų*), o ne vikontu.
* Portugalija. Pirmoji Portugalijos vikontija atsirado karaliaus Alfonso V (*Afonso V*; 1432–1481) valdymo metu. Daug (~86) vikontijų Portugalijoje atsirado 1848–1880 m.
* Ispanija. Vikonto titulą ėmė suteikinėti Ispanijos karaliaus Pilypo IV (*Philip IV* arba *Felipe IV*;1621-1665) iš Habsburgų dinastijos valdymo laikais. Po 1846 m. naujų vikontijų neatsirado.

Vikonto analogai Europoje
-------------------------

Kai kuriose šalyse (pvz. Vokietijoje, Nyderlanduose) vikontą atitinka burggrafas, esantis tarpinis tarp grafo ir freihero ar barono. Belgijoje tas pats titulas prancūziškai vadinamas *vicomte*, o olandiškai – *Burggraaf*.

Vikonto analogai Rytų Azijoje
-----------------------------

Vikonto titulą naudoja, kai reikia Rytų Azijos didikų titulus išversti į Europos kalbas, nors tie titulai su Europos titulais visiškai nesusiję. Tam reikalui azijiniai titulai buvo sulyginti su europiniais pagal rangų lygius – aukščiausias azijinis atitinka aukščiausią europinį ir t. t.

Vikontą atitinka:

* Korėjos *jajak* ar *Pansoh*
* Kinijos *Tzu* ar *Dzi* (子) (paveldimas ketvirto rango titulas)
* Japonijos *Shishaku* (子爵) ar *Shi*
* Vietnamo *Tu*.

Vikižodynas 

Laisvajame žodyne yra terminas **vikontas**

Šaltiniai
---------

1. ↑  *Vikontas*. Visuotinė lietuvių enciklopedija, T. XV (Venk–Žvo). – Vilnius: Mokslo ir enciklopedijų leidybos institutas, 2014
2. ↑  „Journals of the House of Lords". **cii**. 1870: 512. Nuoroda tikrinta 2014-06-16. `{{cite journal}}`: Citatai journal privalomas `|journal=` (pagalba)
3. ↑  „Courtesy Titles". Debretts. n.d. Suarchyvuota iš originalo$1 $22016-05-28. Nuoroda tikrinta 2014-06-18.`{{cite web}}`: CS1 priežiūra: netinkamas URL (link)
4. ↑  „Ceremonial Robes". Debretts. n.d. Suarchyvuota iš originalo$1 $22016-05-28. Nuoroda tikrinta 2014-06-18.`{{cite web}}`: CS1 priežiūra: netinkamas URL (link)